শীতকালেই বেশি সংক্রমিত হয় HMPV? বড় আপডেট দিল চীন

ওয়েব ডেস্ক: করোনা অতিমারীর (Corona Pandemic) ভয়াবহতা আমরা কেউই এখনও ভুলতে পারিনি। সেই মৃত্যুমিছিল, সেই হাহাকার, সেই লকডাউন (Lockdown)- দুর্বিষহ দিনগুলির কথা ভাবলেই যেন গা শিউরে ওঠে। সেই কারণে এবার চীনের (China) নতুন ভাইরাস নিয়েও বাড়ছে উদ্বেগ। তবে ভাইরাসের সংক্রমণকে নিয়ে কিছুটা স্বস্তি দিল চীন। ‘হিউম্যান মেটানিউমোভাইরাস’ বা HMPV-কে (Human Metapneumo Virus) শুধুমাত্র শীতকালীন সংক্রমণ বলে দাবি করেছে। অর্থাৎ, শীত পেরিয়ে গেলে আশঙ্কার মেঘ কেটে যেতে পারে।

নতুন এই ভাইরাসের কারণে চীনের হাসপাতালগুলিতে রোগীদের ভিড় দেখা গেলেও, পরিস্থিতি নিয়ন্ত্রণে রয়েছে বলে আশ্বস্ত করেছে জিংপিং সরকার। চীনের বিদেশ মন্ত্রকের মুখপাত্র মাও নিং জানিয়েছেন, নতুন ভাইরাসের প্রভাবে শীতকালে শ্বাসযন্ত্রের সংক্রমণ বৃদ্ধি পাওয়া স্বাভাবিক। তবে এই ভাইরাসকে মারাত্মক বলে মনে করার কোনও কারণ নেই বলে মনে করছে চীন। তিনি বলেন, “HMPV নিয়ে আতঙ্কিত হওয়ার প্রয়োজন নেই। সরকার বিষয়টির উপর কড়া নজর রাখছে এবং যথাযথ ব্যবস্থা নেওয়া হচ্ছে।”

আরও পড়ুন: চীনে অজানা ভাইরাস আতঙ্ক! বিশ্ব জুড়ে সতর্কতা জারি করল WHO

সাম্প্রতিক সময়ে সোশ্যাল মিডিয়ায় চীনের হাসপাতালগুলির ভিড়ের কিছু ছবি ভাইরাল হয়। সেইসব ছবি ঘিরে বিশ্বজুড়ে উদ্বেগ তৈরি হয়েছে। কিন্তু বিদেশ মন্ত্রক জানিয়েছে, এই ভাইরাসের সংক্রমণের হার কোভিডের (COVID-19) তুলনায় কম। পাশাপাশি, এই ভাইরাস প্রাণঘাতী নয় বলেও জানানো হয়েছে। চীনের এই ভাইরাসের খবর প্রকাশ্যে আসার পর ভারতেও (India) উদ্বেগ তৈরি হয়েছে। তবে ভারতের স্বাস্থ্য দফতর থেকেও আতঙ্কিত না-হওয়ার বার্তা দেওয়া হয়েছে। ভারতের স্বাস্থ্য দফতরের আধিকারিক ড. অতুল গয়াল জানিয়েছেন, “এইচএমপিভি নিয়ে আতঙ্কিত হওয়ার প্রয়োজন নেই। শ্বাসযন্ত্রের সংক্রমণ প্রতিরোধে সাধারণ সতর্কতা মেনে চলুন।”

দেখুন আরও খবর:

The post শীতকালেই বেশি সংক্রমিত হয় HMPV? বড় আপডেট দিল চীন first appeared on KolkataTV.